Ανακοίνωση της Επιτροπής με αντικείμενο την τροποποίηση των κατευθυντηρίων γραμμών για κοινοτική πρωτοβουλία σχετικά με τη σχεδιαζόμενη διευρωπαϊκή συνεργασία για την ενθάρρυνση της αρμονικής και ισόρροπης ανάπτυξης στο ευρωπαϊκό έδαφος - Interreg III

(2001/C 239/03)

1. Η Επιτροπή των Ευρωπαϊκών Κοινοτήτων έλαβε απόφαση στις 23 Αυγούστου 2001 σχετικά με την τροποποίηση των κατευθυντηρίων γραμμών για την κοινοτική πρωτοβουλία Interreg III(1) (αναφερόμενες στη συνέχεια ως "οι κατευθυντήριες γραμμές"), προκειμένου να ληφθούν υπόψη ορισμένες πρόσφατες εξελίξεις.

2. Στην συνεδρίασή της στις 17 Ιουλίου 2001, η Επιτροπή για την ανάπτυξη και τη μεταστροφή περιφερειών γνωμοδότησε θετικά όσον αφορά τις τροποποιήσεις αυτές.

3. Οι τροποποιήσεις αναφέρονται α) στη διασυνοριακή συνεργασία στην Αδριατική· β) στη συμμετοχή της Βιέννης σε εξωτερικά διασυνοριακά προγράμματα συνεργασίας· και γ) σε ελάσσονες τροποποιήσεις του καταλόγου επιλέξιμων περιοχών για το πρόγραμμα Interreg III B.

Διαμεθοριακή συνεργασία στην Αδριατική

Ιστορικό

4. Σε δήλωση της Επιτροπής, συνημμένη στις κατευθυντήριες γραμμές, αναφέρεται ότι "όταν οι πολιτικές συνθήκες για την ενθάρρυνση της συνεργασίας στο πλαίσιο του προγράμματος Interreg III μεταξύ των ιταλικών περιφερειών και των περιφερειών των τρίτων χωρών της Αδριατικής πληρωθούν, η Επιτροπή θα εξετάσει τις καταλληλότερες μεθόδους ενθάρρυνσης της συνεργασίας αυτής με τα υπόλοιπα μέσα συνεργασίας".

5. Επιπλέον, το σημείο 46 των κατευθυντηρίων γραμμών αναφέρει ότι "σε συνέχεια της συγκρότησης οποιουδήποτε νέου κοινοτικού μέσου για την ειρήνευση και την ανασυγκρότηση στα Βαλκάνια, η Επιτροπή, κατά την κατάλληλη στιγμή, θα εξετάσει τις δυνατότητες προώθησης του συντονισμού του προγράμματος Interreg III με το προαναφερόμενο μέσον στο πλαίσιο ρυθμίσεων που θα καθοριστούν εν καιρώ, ειδικότερα για τις ιταλικές περιφέρειες της Αδριατικής."

6. Με την έκδοση του κανονισμού (ΕΚ) αριθ. 2666/2000, της 5ης Δεκεμβρίου 2000, για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την πρώην Γιουγκοσλαβική Δημοκρατία της Μακεδονίας, συγκροτείται νέο κοινοτικό μέσο για τα Βαλκάνια, όποτε η Επιτροπή επανεξέτασε τις δυνατότητες προώθησης του συντονισμού μεταξύ αυτού και του προγράμματος Interreg III.

7. Υπό το πρίσμα της συγκρότησης του νέου αυτού χρηματοδοτικού μέσου και των θετικών πολιτικών εξελίξεων στην περιφέρεια αυτή, η Επιτροπή θεωρεί ότι το πρόγραμμα Interreg III πρέπει να είναι σε θέση να βοηθήσει τη διασυνοριακή συνεργασία στην Αδριατική.

Τροποποίηση των κατευθυντηρίων γραμμών

8. Το παράρτημα I των κατευθυντηρίων γραμμών τροποποιείται ώστε να περιληφθούν υπό την επικεφαλίδα "ΙΤΑΛΙΑ" οι ακόλουθες περιοχές NUTS III: "Ancona· Ascoli Piceno· Campobasso· Chieti· Ferrara· Foggia Forlì-Cesena· Macerata· Pesaro e Urbino· Pescara· Ravenna· Rimini· Rovigo Teramo."

9. Επιπλέον, μετά τη λέξη "MEDA" προστίθεται η λέξη "CARDS" στα ακόλουθα σημεία: 7, 25, 36, 43, 45, 46, 49 και στον τίτλο του τμήματος VII.

Συμμετοχή της Βιέννης σε εξωτερικά προγράμματα διασυνοριακής συνεργασίας

Ιστορικό

10. Το παράρτημα I των κατευθυντηρίων γραμμών προσδιορίζει τις περιοχές Βιέννη, Wiener Umland/Nordteil και Wiener Umland/Südteil ως επιλέξιμες στο πλαίσιο της διασυνοριακής συνεργασίας αλλά δεν καθορίζει με ποιον. Δεδομένης της οικονομικής, γεωγραφικής και πολιτικής σημασίας των περιοχών αυτών στο πλαίσιο των διασυνοριακών σχέσεων με γειτονικές χώρες, είναι σημαντικό να διευκρινιστεί με ποιες χώρες είναι δυνατόν οι περοιχές αυτές να συνεργαστούν.

Καθώς οι περιοχές Βιέννη, Wiener Umland/Nordteil και Wiener Umland/Südteil θα συμμετάσχουν ανεξάρτητα σε διάφορα προγράμματα διασυνοριακής συνεργασίας, η Επιτροπή πρέπει να είναι σε θέση να καθορίσει τις λεπτομέρειες της συμμετοχής αυτής.

Τροποποιήσεις των κατευθυντηρίων γραμμών

11. Το παράρτημα I των κατευθυντηρίων γραμμών τροποποιείται ως ακολούθως: κάτω από την επικεφαλίδα "ΑΥΣΤΡΙΑ", η φράση "Βιέννη, Wiener Umland/Nordteil, Wiener Umland/Südteil" πρέπει να αντικατασταθεί από τη φράση "Βιέννη (συνεργασία με την Τσεχική Δημοκρατία, τη Σλοβακία και την Ουγγαρία), Wiener Umland/Nordteil (συνεργασία με την Τσεχική Δημοκρατία και τη Σλοβακία), Wiener Umland/Südteil (συνεργασία με τη Σλοβακία και την Ουγγαρία)."

12. Στο σημείο 35 των κατευθυντηρίων γραμμών, μετά την πρώτη παράγραφο προστίθεται η ακόλουθη νέα παράγραφος: "Όσον αφορά ζώνες NUTS III τις αναφερόμενες στο παράρτημα I, οι οποίες συμμετέχουν σε διάφορα προγράμματα διασυνοριακής συνεργασίας όπου συμμετέχουν χώρες οι οποίες δικαιούνται ενίσχυση από PHARE-CBC, ή τη συμμετοχή ζωνών NUTS III καλυπτόμενων από τις διατάξεις του σημείου 10 παράγραφος 2 σε τέτοια προγράμματα, οι λεπτομέρειες της συμμετοχής αυτής θα συμφωνηθούν μεταξύ της Επιτροπής και των καθοριζόμενων αρχών στα κράτη μέλη, σε συμφωνία με τις οικείες όμορες χώρες.".

Τροποποιήσεις του καταλόγου επιλέξιμων περιοχών για το πρόγραμμα Interreg III B

Ιστορικό

13. Κατά την παράγραφο 2 του σημείου 13 των κατευθυντηρίων γραμμών, τα κράτη μέλη επιτρέπεται να ζητούν δεόντως αιτιολογημένες τροποποιήσεις του καταλόγου επιλέξιμων περιοχών για το πρόγραμμα Interreg III B, οπως ορίζει στο παράρτημα III των κατευθυντηρίων γραμμών. Η Επιτροπή έχει λάβει και έχει κάνει δεκτές αιτήσεις του είδους αυτού. Κατά συνέπεια, απαιτείται η επικαιροποίηση του παραρτήματος III.

Τροποποίηση των κατευθυντηρίων γραμμών

14. Το παράρτημα III των κατευθυντηρίων γραμμών τροποποιείται ως ακολούθως:

κάτω από: περιοχή Βόρειας Θάλασσας, Σουηδία, προστίθεται "Kronobergs län Skåbe län",

κάτω από: Βόρεια περιφέρεια, Σουηδία, προστίθεται "Gävleborgs län",

κάτω από: Βόρεια περιφέρεια, Φινλανδία, προστίθεται "Keski-Suomi" μετά το "Pohjois-Pohjanmaa",

κάτω από: περιοχή Ατλαντικού, Ισπανία, προστίθεται "Κανάριοι, Σεβίλλη Cadiz",

κάτω από: Δυτική Μεσόγειος, Πορτογαλία, προστίθεται "Alentejo".

(1) ΕΕ C 143 της 23.5.2000, σ. 6.